Небяспечна прэцэдэнтны характар апошнім часам пачынае набываць беларуская судовая практыка, асабліва ў адносінах трафарэтных спраў у дачыненні да палітычных апанентаў дзеючай улады. Вось 22 траўня 2012 г. у Савецкім раённым судзе Мінска суддзя Ірына Лаўкова разгледзела позву супрацоўніцы Мазырскага НПЗ і актывісткі афіцыйнага прафсаюза Марыны Цыбліенкі супраць апазіцыйнага дзеяча і колішняга актывіста недзяржаўных прафсаюзаў Віктара Івашкевіча. Сутнасць позвы — заклік Івашкевіча да краін Еўрасаюза ігнараваць закуп беларускіх нафтапрадуктаў у сувязі з працягам палітычных рэпрэсій у Беларусі выклікаў у Цыбліенкі знікненне ўпэўненасці ў заўтрашнім дні і нервовы стрэс. І кампенсаваць свае маральныя цярпенні, пагандляваўшы імі ў судзе, яна папрасіла менавіта Івашкевіча — у памеры 500 тысяч рублёў.